**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottságának 2020. június havi ülésére**

**Javaslat az önkormányzat fenntartásában működő óvodák nyári nyitva tartásának rendjére**

A nemzeti köznevelésről szóló 2011. évi CXC. törvény 83. § (2) bekezdés b) pontja értelmében a fenntartó dönt az óvoda heti és éves nyitvatartási idejének meghatározásáról.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019.(X.31.) önkormányzati rendelet 52. § (2) bekezdés 14. pontjában a Közgyűlés az óvodák nyári és az általánostól eltérő nyitva tartására vonatkozó döntés meghozatalát a Kulturális, Oktatási és Civil Bizottság feladatkörébe utalta.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelete 3. § (7) bekezdése szerint az óvoda nyári zárva tartásáról legkésőbb február tizenötödikéig a szülőket tájékoztatni kell.

A Kulturális, Oktatási és Civil Bizottság a 8/2020. (I.28.) KOCB számú határozatában döntött az önkormányzati óvodák 2020. évi nyári nyitva tartásának rendjéről, mely szerint az óvodák 2020. június 29. és augusztus 23. között 4-4 hétre zártak volna le. A döntésről a szülők tájékoztatása megtörtént.

A koronavírus járvány megelőzése érdekében – figyelemmel a Kormány által 2020. március 11. napján elrendelt veszélyhelyzetre – Szombathely Megyei Jogú Város Polgármestere a bölcsődékben és az óvodákban rendkívüli szünetet rendelt el.

A rendkívüli szünet az óvodák és bölcsődék újranyitásáról, valamint a nyári táborok megszervezéséről szóló 215/2020. (V.20.) Kormány rendelet (a továbbiakban: Korm. rendelet) alapján 2020. május 25. napjával feloldásra került. Ezen időponttól az óvodák a veszélyhelyzet előtti szokásos rendben működnek. A Korm. rendelet 1. § (3) bekezdésének rendelkezése szerint az óvodák és bölcsődék 2020. augusztus 31. napjáig legfeljebb két hétre zárhatnak be.

Az óvodák lezárásának több mint két hónapos időtartama alatt a szülők többségének szabadsága „elfogyott”. Előzőek miatt javasolom, hogy a szombathelyi önkormányzati óvodák a 2019/2020-as nevelési év nyári időszakában lezárás nélkül, normál nyitva tartásban működjenek.

A fentiekre tekintettel javasolom a Tisztelt Bizottságnak, hogy a 8/2020. (I.28.) KOCB számú határozatát visszavonni és az óvodák nyári nyitva tartásáról dönteni szíveskedjék.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2020. június „ ”**

**/: Dr. László Győző :/**

**HATÁROZATI JAVASLAT**

**……./2020. (..….) KOCB számú határozat**

1. Szombathely Megyei Jogú Város Közgyűlésének Kulturális, Oktatási és Civil Bizottsága Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52. § (2) bekezdés 14. pontjában kapott felhatalmazás alapján a 8/2020. (I.28.) KOCB sz. határozatát visszavonja és dönt arról, hogy a szombathelyi önkormányzati óvodák a 2019/2020-as nevelési év nyári időszakában lezárás nélkül, normál nyitva tartásban működjenek.
2. A Bizottság felkéri a Polgármestert, hogy a szülők tájékoztatásáról gondoskodjon.

**Felelős:** Putz Attila, a Kulturális, Oktatási és Civil Bizottság elnöke

 Dr. Nemény András polgármester

Dr. László Győző alpolgármester

 (a végrehajtás előkészítéséért: Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (az 1. pont vonatkozásában)

 2020. június 29. (a 2. pont vonatkozásában)